Reddingspoging duur voort vir vyf mynersArgieffoto ŉ Reddingspoging duur voort by die Kusasalethu-myn in Carletonville waar vyf myners ondergrond vasgekeer is. Die persone is ongeveer 3.1 km ondergrond vasgekeer, het Harmony Gold gesê. “Reddingsbeamptes sal na die myners soek totdat ons hulle gevind het. Om hulle lewens te red is ons prioriteit op die oomblik,” het woordvoerder Marian van der Walt gesê. Volgens haar was ongeveer 3 000 myners besig met hul werk toe gedeeltes van die myn Vrydagoggend omstreeks 10:30 ingestort het. “Dit is nog nie duidelik of die instorting die gevolg is van mynboubedrywighede of seismiese golwe nie,” het sy bygevoeg. Dit is slegs die vyf myners wat ondergrond vasgekeer is. “Ons oorweeg ŉ paar opsies vir die reddingspoging, terwyl almal se veiligheid in gedagte gehou word.” Die vyf myners het hul veiligheidspakke by hulle.